A rendszerváltást követő nehéz gazdasági válság ideje alatt Ukrajnában, így Kárpátalján is szinte csírájában holt vállalkozásnak tűnt bárminemű sajtótermék kiadásával foglalkozni, különösen magyar nyelven. Mégis történtek erre – több-kevesebb sikerrel – próbálkozások. Voltak közöttük tiszavirág-életűek, s hónapokon, éveken át így-úgy vegetálók egyaránt. 1997-ben egy vállalkozószellemű kis csapat úgy gondolta, hogy mégis érdemes lapot alapítani. Ekkor született meg a BeregInfo, mely meglepően sikeres pályát futott be.